Stanovisko Republikovej únie zamestnávateľov

Nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 195/2018 Z. z., ktorým sa ustanovujú podmienky na poskytnutie investičnej pomoci, maximálna intenzita investičnej pomoci a maximálna výška investičnej pomoci v regiónoch Slovenskej republiky v znení nariadenia vlády Slovenskej republiky č. 429/2020 Z. z.   
<https://www.slov-lex.sk/legislativne-procesy/SK/LP/2021/517>   
Materiál v pripomienkovom konaní do 07.10.2021

**Stručný popis podstaty materiálu najmä jeho relevancie z pohľadu RÚZ**

Materiál bol predložený do medzirezortného pripomienkového konania Ministerstvom hospodárstva SR ako iniciatívny návrh.

**Cieľom a obsahom materiálu je najmä:**

S účinnosťou od 1. januára 2022 dôjde k nahradeniu v súčasnosti platných usmernení o regionálnej štátnej pomoci na roky 2014 - 2020 (2013/C 209/01) usmerneniami o regionálnej štátnej pomoci (2021/C 153/01). Uplatnením nových usmernení dôjde ku zmene hodnôt maximálnych intenzít, v rámci ktorých možno poskytovať investičnú pomoc v Slovenskej republike na základe zákona č. 57/2018 Z. z. o regionálnej investičnej pomoci a o zmene a doplnení niektorých zákonov v znení neskorších predpisov (ďalej len „zákon o regionálnej investičnej pomoci“). Podľa nových usmernení, na západnom Slovensku (s výnimkou Bratislavského kraja) možno počnúc 1. januárom 2022 poskytnúť na základe zákona o regionálnej investičnej pomoci investičnú pomoc v maximálnej intenzite 30 % z oprávnených nákladov investičného zámeru. Na strednom Slovensku bude možné poskytnúť investičnú pomoc do výšky 40 % a na východnom Slovensku do výšky 50 % oprávnených nákladov investičného zámeru (v diskontovaných hodnotách). Ponechané bolo navýšenie hodnôt maximálnych intenzít o 20 % v prípade investičných zámerov realizovaných mikropodnikmi a malými podnikmi a o 10 % v prípade investičných zámerov realizovaných strednými podnikmi. Novou je možnosť navýšenia maximálnych intenzít o 10 %, ak ide o investičné zámery realizované v tzv. území určenom na podporu z Fondu spravodlivej transformácie v rámci plánu spravodlivej transformácie.

**Postoj RÚZ k materiálu**

Uplatnením nových usmernení dôjde ku zmene hodnôt maximálnych intenzít, v rámci ktorých možno poskytovať investičnú pomoc v Slovenskej republike na základe zákona č. 57/2018 Z. z. o regionálnej investičnej pomoci **RÚZ k návrhu predkladá nižšie uvedenú zásadnú pripomienku s cieľom rozšíriť zoznam relevantných technológií, ktoré môžu byť predmetom podpory.**

**Pripomienky RÚZ k predkladanému materiálu**

**1. Zásadná pripomienka k čl. I. – vloženie nového novelizačného bodu**

V čl. I návrhu navrhujeme doplniť nový bod 3., ktorý znie nasledovne:

„V Prílohe č. 4 k nariadeniu č. 195/2018 Z.z. sa do zoznamu Relevantné technológie na určenie prioritných oblastí dopĺňajú nasledovné oblasti:

Technológie podporujúce klimatickú neutrálnosť a znižujú emisie CO2 a skleníkových plynov

Technológie podporujúce udržateľnosť chemikálií

Technológie umožňujúce recykláciu a spracovanie odpadov

Technológie umožňujúce výrobu energie, tepla a palív z OZE surovín a zvyšujúce energetickú efektívnosť

Výrobu zeleného vodíka

Zachytávanie a skladovanie uhlíka“.

Odôvodnenie:

Investičnými zámermi realizovanými v prioritných oblastiach sú zámery, ktoré kumulatívne spĺňajú podmienky uvedené v § 4 písm. a) a b) nariadenia. Z množstva podnikov, ktoré napĺňajú podstatu § 4 písm. a), môžu naplniť podstatu prioritnej oblasti priemyselnej výroby iba podniky, ktoré sa venujú projektom uvedeným v § 4 písm. b), tzv. projekty zamerané na Digitálne stratégie (Formovanie digitálnej budúcnosti Európy). V zmysle Oznámenia Komisie – Usmernenia o regionálnej štátnej pomoci (2021/C 153/01) sa má v rámci regionálnej štátnej pomoci zohľadňovať okrem politiky Formovania digitálnej budúcnosti Európy aj Európska zelená dohoda a Nová priemyselná stratégia. Z dôvodu zohľadnenia politík - Európska zelená dohoda a Nová priemyselná stratégia navrhujeme doplniť vyššie uvedené oblasti.

**Zdroj:**

<https://www.slov-lex.sk/legislativne-procesy/SK/LP/2021/517>