Stanovisko Republikovej únie zamestnávateľov

Zákon o príspevkoch z fondov Európskej únie a o zmene a doplnení niektorých zákonov  
<https://www.slov-lex.sk/legislativne-procesy/SK/LP/2021/526>   
Materiál v pripomienkovom konaní do 12.10.2021

**Stručný popis podstaty materiálu najmä jeho relevancie z pohľadu RÚZ**

Materiál bol predložený do medzirezortného pripomienkového konania Ministerstvom investícií, regionálneho rozvoja a informatizácie SR na základe úlohy B.1. z uznesenia vlády SR č. 340 zo 16. júna 2021

**Cieľom a obsahom materiálu je najmä:**

Cieľom predkladanej právnej úpravy je nastaviť právne prostredie pre implementáciu príslušných nariadení Európskej únie v podmienkach Slovenskej republiky. Návrh zákona určuje postavenie a právomoci jednotlivých orgánov verejnej správy v procese využívania príspevkov z fondov Európskej únie. Návrh zákona ustanovuje úlohy vlády Slovenskej republiky ako vrcholného orgánu výkonnej moci v oblasti využívania finančných prostriedkov z fondov Európskej únie. Súčasne definuje orgán zabezpečujúci ochranu finančných záujmov Európskej únie, centrálny koordinačný orgán, riadiaci orgán, platobný orgán, orgán auditu, sprostredkovateľský orgán, koordinačný orgán pre finančné nástroje a orgány v oblasti integrovanej územnej investície. Predkladaný návrh zákona okrem určenia úloh jednotlivých subjektov zapojených do implementácie ustanovuje základné princípy a procesy riadenia a kontroly poskytovania príspevku, vrátane návratnej formy pomoci a obsahuje tiež procesné ustanovenia pri rozhodovaní o žiadosti o poskytnutie príspevku. Návrh zákona upravuje aj proces vysporiadania finančných vzťahov v prípade, ak je prijímateľ povinný vrátiť príspevok alebo jeho časť. Návrh zákona taktiež upravuje konflikt záujmov v procese poskytovania príspevku z fondov Európskej únie.

**Návrh zákona má nadobudnúť účinnosť dňa 01.03.2022, okrem čl. VI, ktorého účinnosť sa navrhuje 01.07. 2022.**

**Postoj RÚZ k materiálu**

Cieľom predkladanej právnej úpravy je nastaviť právne prostredie pre implementáciu príslušných nariadení Európskej únie v podmienkach Slovenskej republiky. **RÚZ k návrhu predkladá nižšie uvedené zásadné pripomienky k niektorým definíciám a lehotám.**

.**Pripomienky RÚZ k predkladanému materiálu**

1. **Zásadná pripomienka k čl. I., §45 ods. 2 písm. e)**

V § 45 ods. 2 písmeno e) znie takto:

e) spoločník právnickej osoby, ktorá je žiadateľom, prijímateľom, užívateľom, dodávateľom alebo partnerom; *to neplatí, ak spoločníkom právnickej osoby je alebo v jeho mene koná štát zastúpený príslušným štátnym orgánom ako správcom majetku štátu,“.*

**Odôvodnenie:**

Doplnenie navrhujeme z dôvodu, že poskytovateľmi budú ministerstvá alebo nimi zriadené štátne príspevkové organizácie, ktoré vykonávajú zároveň akcionárske práva Slovenskej republiky vo viacerých obchodných spoločnostiach, ktoré sa môžu uchádzať o poskytnutie prostriedkov z fondov Európskej únie. Z dôvodu právnej istoty preto považujeme za vhodné výslovne uviesť, že v takýchto prípadoch sa nejedná o konflikt záujmov a spoločnosti s majetkovou účasťou štátu nebudú vylúčené z poskytovania príspevkov z fondov Európskej únie. Navrhované doplnenie vychádza z úpravy o konflikte záujmov zo schváleného Zákona o mechanizme na podporu obnovy a odolnosti

1. **Zásadná pripomienka k čl. VI, bodu 8. (§ 184s ods. 3)**

V § 184s ods. 3 navrhujeme nahradiť slovo „štyroch“ slovom „siedmych“.

**Odôvodnenie:**

V čl. VI, bode 8., § 184s ods. 3 návrhu zákona sa navrhuje lehota štyri pracovné dni odo dňa doručenia oznámenia o začatí kontroly na doručovanie kompletnej dokumentácie v origináli. Kompletná dokumentácia sa doručuje orgánu kontroly za účelom vykonania kontroly po uzavretí zmluvy, ktorou sa poskytujú finančné prostriedky z fondov EÚ. Lehotu štyri pracovné dni považujeme za neprimerane krátku lehotu, vzhľadom na rozsah dokumentácie. Zároveň počas pandémie v súvislosti s ochorením COVID-19 boli zaznamenané pravidelné a dlhé výpadky zodpovedných zamestnancov, ako aj celých kolektívov, čo spôsobovalo nedodržiavanie lehôt naprieč celou právnou úpravou a následnú potrebu ich predlžovania. Za účelom predídenia takýmto situáciám navrhujeme lehotu na doručenie kompletnej dokumentácie v origináli predĺžiť na sedem pracovných dní odo dňa doručenia oznámenia o začatí kontroly.

1. **Zásadná pripomienka k čl. VI, bodu 8. (§ 184t ods. 1)**

V § 184t ods. 1 navrhujeme nahradiť slovo „päť“ slovom „osem“.

V prípade neakceptovania pripomienky k čl. VI, bodu 8. (§ 184t ods.1) návrhu zákona alternatívne navrhujeme doplniť do § 184t ustanovenie, v zmysle ktorého by bolo možné na žiadosť tretích osôb predĺžiť lehotu na poskytnutie dokumentácie, tak ako je to upravené v prípade prijímateľa v § 184s ods. 5.

**Odôvodnenie:**

V zmysle čl. VI, bodu 8., § 184t ods. 1 návrhu zákona sú tretie osoby, ako napríklad orgány verejnej moci, fyzické alebo právnické osoby povinné na žiadosť orgánu kontroly predložiť informácie, veci, skutočnosti, dokumenty a iné doklady, ktoré majú význam pre výkon kontroly, pričom lehota na predloženie týchto dokumentov nemôže byť kratšia ako päť pracovných dní od doručenia žiadosti. Uvedené znamená, že lehota na poskytnutie súčinnosti môže byť napríklad šesť pracovných dní. V zmysle § 184t ods. 2, ak tieto osoby neposkytnú orgánu kontroly súčinnosť, môže im orgán kontroly uložiť pokutu 1000 eur, a to aj opakovane. Tretie osoby, na rozdiel od prijímateľa, ktorý je na kontrolu viac-menej pripravený a očakáva ju, nemusia mať podklady pripravené tak, že je možné ich predložiť v takejto krátkej lehote. Z tohto dôvodu navrhujeme, aby lehota na doručenie požadovaných dokumentov nebola kratšia ako osem pracovných dní.

**Zdroj:**

<https://www.slov-lex.sk/legislativne-procesy/SK/LP/2021/526>